SC มั่นใจรายได้ปีนี้แตะ 1.5 หมื่นลบ.หลัง H1/59 ทำได้เกินครึ่งของเป้าหมาย
SC มั่นใจรายได้ปีนี้แตะ 1.5 หมื่นลบ.หลัง H1/59 ทำได้เกินครึ่งของเป้าหมาย
5 ส.ค. 2559

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือSC เปิดเผยว่า บริษัทเชื่อมั่นว่าปีนี้ SC จะทำรายได้เติบโตตามเป้าหมายที่ 15,000 ล้านบาท
“มั่นใจว่าปีนี้ SC จะทำรายได้ได้ตามเป้าหมาย 15,000 ล้านบาทอย่างแน่นอน เพราะภาพรวมเศรษฐกิจไทยในครึ่งปีหลังดีขึ้นกว่าครึ่งปีแรก คาดการณ์ GDP เติบโตมากกว่า 3% มีดัชนีหลายตัวดีขึ้นและส่งผลดีต่อธุรกิจอสังหาฯ ได้แก่ การบริโภคและลงทุนภาคเอกชนดีขึ้น สถานการณ์หนี้ครัวเรือนดีขึ้น การเติบโตของหนี้ครัวเรือนชะลอตัวลง เหลือต่ำกว่า 5%   สัดส่วนหนี้ครัวเรือนต่อ GDP ณ ไตรมาส 1/59 ลดลงครั้งแรกในรอบ 3 ปี เหลือ 81.1% ประชาชนเริ่มมีความสามารถในการกู้ซื้อบ้านมากขึ้น เพราะหนี้เริ่มลด ส่งผลบวกต่อธุรกิจอสังหาฯ อย่างไรก็ตาม สำหรับภาพระยะยาว ไม่ว่าสถานการณ์จะเป็นอย่างไร   เรื่องที่สำคัญที่สุดคือ เราจะเติบโตอย่างยั่งยืน คุณภาพจะเติบโตควบคู่ไปกับปริมาณลูกค้าที่มากขึ้นทุกปี”นายณัฐพงศ์ กล่าว
นอกจากนี้ ในช่วงครึ่งปีหลังนี้จะพัฒนาอีก 6 โครงการใหม่ มูลค่ารวม 14,000  ล้านบาท แบ่งเป็นแนวราบ 4 โครงการ มูลค่า 5,000 ล้านบาท พร้อมกับคอนโดมิเนียมจำนวน 2 โครงการ  มูลค่ากว่า 9,000  ล้านบาท
” SC ได้ปรับแผนพัฒนาโครงการใหม่ปีนี้เพิ่มจากเดิม 10 โครงการ เป็น 11 โครงการ มูลค่าโครงการรวมกว่า 25,000  ล้านบาท โดยพัฒนาคอนโดฯ เพิ่มอีกแห่ง รวมเป็น 3 โครงการ ในส่วนแนวราบยังคงจำนวน 8 โครงการเท่าเดิม ซึ่งในครึ่งปีแรกที่ผ่านมา มีการเปิดโครงการใหม่ไปแล้ว 5 โครงการ มูลค่ารวม 11,000  ล้านบาท แบ่งเป็นบ้านเดี่ยว 4 โครงการ และคอนโดมิเนียม 1 โครงการ”